เอสเอ็มอีลุ้นภาษีเงินกู้ดอกต่ำ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — ครม.เห็นชอบแผนพัฒนาเอสเอ็มอีตามที่สภาที่ปรึกษาฯ เสนอแนะ หนุนให้ภาครัฐช่วยเรื่องแหล่งเงินกู้ดอกเบี้ยต่ำระยะยาว พร้อมตั้งกองทุนพยุงและค้ำประกันผู้ประกอบการที่มีปัญหา 
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) มีมติรับทราบตามที่สภาที่ปรึกษาเศรษฐกิจและสังคมแห่งชาติ (สป.) เสนอแนวทางการสร้างความเข้มแข็งแก่ธุรกิจเอสเอ็มอี เพื่อความมั่นคงของระบบเศรษฐกิจไทย โดยมีข้อเสนอที่สำคัญ เช่น มาตรการส่งเสริมทางด้านการเงิน โดยเห็นควรให้รัฐให้ความสำคัญและช่วยเหลือด้านการเงินแก่เอสเอ็มอี โดยการให้ธนาคารของรัฐปล่อยกู้ระยะยาวดอกเบี้ยต่ำ และกรณีที่เป็นธุรกิจที่สร้างสรรค์ผลิตภัณฑ์ใหม่ ควรได้รับความช่วยเหลือแบบไม่มีดอกเบี้ยในช่วงที่เริ่มต้นธุรกิจ และมีมาตรการป้องกันความเสี่ยงด้วยการให้ความรู้แก่ผู้ประกอบการ และควรมีนโยบายด้านภาษีเพื่อส่งเสริมเอสเอ็มอี 
“ครม.เห็นพ้องว่าควรมีการส่งเสริมให้ผู้ประกอบการเข้าถึงแหล่งทุนจากตลาดทุน เช่น การระดมทุนจากตลาดเอ็ม เอ ไอ ซึ่งประเทศจีนถือว่าประสบความสำเร็จมากที่ช่วยเอสเอ็มอีระดมทุนผ่านตลาดทุนได้ ส่วนของไทยนั้นควรดึงองค์กรปกครองส่วนท้องถิ่นเข้ามาช่วยพัฒนาให้มากขึ้นด้วย” นายวัชระ กล่าว 
นอกจากนี้ ครม.ยังเห็นด้วยกับข้อเสนอให้มีการจัดตั้งกองทุนพยุงและค้ำประกันผู้ประกอบการที่มีปัญหาทางธุรกิจ โดยใช้ธุรกิจและแผนการเงิน (Business and Finance Plan) เป็นตัวค้ำประกัน พร้อมกำหนดระยะเวลาให้สถาบันการเงินเข้าร่วมในการดูแลและกำกับการประกอบการโดยตรง 
สำหรับมาตรการด้านการตลาด ควรให้การส่งเสริมเอสเอ็มอีที่เข้มแข็งแล้วยกระดับเป็นผู้ส่งออก และช่วยเรื่องแผนการตลาด เช่น การกระจายตลาดส่งออกไม่ให้ยึดติดประเทศใดประเทศหนึ่งมากไป ส่งเสริมเรื่องการสร้างแบรนด์สินค้า ปรับแก้ข้อกฎหมายเพื่อให้เอื้อประโยชน์ต่อธุรกิจเอสเอ็มอีให้มากขึ้น